Svätý **Korbinián** (lat. *Corbinianus*, franc. *Corbinien*, nem. *Korbinian*, angl. *Corbinian*; \* asi 670, Châtres (dnes Francúzsko) – † 8. september 730, Freising (dnes Nemecko)) bol franský biskup vo Freisingu. Potom, čo žil štrnásť rokov ako pustovník neďaleko Chartres, vykonal púť do Ríma. Do Bavorska ho poslal pápež Gregor II. Korbiniánov odpor voči sobášu vojvodu Grimoalda s vdovou po jeho bratovi Biltrudis spôsobil, že Korbinián odišiel na čas do vyhnanstva. Jeho sviatok je 8. septembra. Spomienka na preklad jeho relikvií je 20. novembra.

Život
-----

Korbinián sa narodil a bol pokrstený ako **Waldegiso** v Châtres neďaleko Melunu na franskom území približne v roku 670. Dostal meno po svojom otcovi, ktorý možno zomrel, keď bol Waldegiso ešte dieťa. Čoskoro po otcovej smrti ho jeho matka Corbiniána premenovala z Waldegisa na „Korbiniána". O jeho detstve nie je známe nič iné. Prvým zdrojom Korbiniánovho života je *Vita Corbiniani* od biskupa Arbea z Freisingu.

Korbinián žil štrnásť rokov ako pustovník v Châtres neďaleko kostola zasväteného sv. Germánovi na ceste do Orléansu. Jeho povesť k nemu priťahovala študentov, čo ho vyrušovalo od jeho pustovníckeho života. Jeho oddanosť svätému Petrovi apoštolovi podnietila rozhodnutie vydať sa v sprievode niektorých učeníkov do Ríma. Keď tam doputovali, pápež Gregor II. ho napomenul, aby využil svoj talent na evanjelizáciu Bavorska. Korbinián, ktorý už v tom čase mohol byť biskupom (niektoré zdroje uvádzajú jeho vysviacku v roku 717) alebo tak mohol byť vysvätený priamo Gregorom, bol poslaný slúžiť Grimoaldovi, franskému vojvodovi z Bavorska. Korbinián sa do Bavorska dostal pravdepodobne v roku 724.

Na hore neďaleko Freisingu, kde sa už predtým nachádzala svätyňa, postavil Korbinián benediktínsky kláštor a školu, ktorú po jeho smrti spravoval jeho brat Erembert. (V roku 738, keď svätý Bonifác reguloval cirkevnú štruktúru v Bavorskom vojvodstve vytvorením štyroch diecéz, ktoré mal riadiť arcibiskup z Mainzu, bol Erembert zvolený za prvého biskupa z Freisingu.)

 Svätý Korbinián z Freisingu a medveď (Cosmas Damian Asam, asi 1725)
Zanedlho po tom, ako sa Korbinián usadil, odsúdil Grimoaldov sobáš s Biltrudis, vdovou po jeho bratovi, hoci Grimoald už oľutoval svoj incest. To Biltrudis rozhnevalo, takže Korbiniána kritizovala a označila ho za cudzieho votrelca. Nakoniec zariadila, aby jej novomanžela zavraždili. Korbinián utiekol z Freisingu ešte predtým, ako bol Grimoald zabitý a Biltrudis odvlečená útočníkmi v roku 725. Korbinián sa do Bavorska vrátil na pozvanie Grimoaldovho nástupcu Hugberta a pokračoval vo svojej apoštolskej práci vo Freisingu až do svojej smrti 8. septembra 730 v kláštore, ktorý založil.

Hrob sv. Korbiniána v krypte katedrály vo Freisingu.
Korbiniánovo telo, pochované v Merane, bolo preložené do Freisingu v roku 769 spomínaným biskupom Arbeom. Telesné pozostatky sa aktuálne nachádzajú vo freisingskej katedrále.

Legenda o medveďovi
-------------------

Korbiniánovým symbolom je osedlaný medveď. Podľa jeho hagiografie medveď na ceste do Ríma zabil Korbiniánovho somára, a tak mu svätec prikázal, aby niesol jeho náklad. Keď však prišiel do Ríma, pustil medveďa a ten sa vrátil do svojho pôvodného lesa. 

 Pápežský erb Benedikta XVI.Heraldický prvok aj samotná legenda nesú výraznú symboliku. Jedným z výkladov je, že medveď skrotený Božou milosťou je sám biskup z Freisingu a sedlo znázorňuje bremeno jeho biskupstva. Podriadenie a ústup medveďa možno interpretovať aj ako „skrotenie" a „udomácnenie" kresťanstva v zúrivosti pohanstva a v dôsledku toho položenie „[základu] veľkej civilizácie v Bavorskom vojvodstve".

### Použitie v katolíckej heraldike

Korbiniánov medveď sa používa ako občiansky i cirkevný heraldickým symbol vo Freisingu. Objavil sa na erbe Benedikta XVI. ktorý tento symbol prvýkrát prijal, keď bol ako Joseph Ratzinger v marci 1977 vymenovaný za arcibiskupa Freising-Mníchov. Medveďa si ponechal vo svojom revidovanom erbe, keď bol v júni toho istého roku povýšený na kardinála, a opäť vo svojom pápežskom erbe, keď bol zvolený v roku 2005.

Relikviár sv. Korbiniána
Benedikt vysvetlil, že okrem očividného odkazu na svätého Korbiniána, zakladateľa diecézy, medveď predstavuje aj samotného Benedikta, ktorý je „skrotený Bohom", aby niesol duchovné bremená Benediktovej vlastnej služby, najprv ako biskupa, potom ako kardinála a nakoniec ako pápeža.

Uctievanie
----------

Relikvie tohto svätca sa nachádzajú v katedrále vo Freisingu. Spomienka na ich premiestnenie je 20. novembra.

Korbinián býva vyobrazený v biskupskom oblečení alebo ako pustovník.

Rímske martyrológium uvádza jeho sviatok 8. septembra. Je považovaný za svätého na základe tradície.

Korbiniánov život v obrazoch
----------------------------

Výjavy zo života svätého Korbiniána v krypte katedrály vo Freisingu.


**S. Corbinianus adolescens - Castri vitam solitariam agit**   
 Mladý svätec Korbinián vedie pustovnícky život v Châtres.

**St. Corbinianus Romam venit et episcopus creatur**   
 Svätý Korbinián prichádza do Ríma, kde je vysvätený za biskupa.

**S. Corbinianus Adalbertum a supplicio liberat**   
 Svätý Korbinián oslobodzuje Adalberta na jeho pokornú prosbu.

**Sanctus Corbinianus urso sarcinas imponit**   
 Svätý Korbinián prikazuje medveďovi, aby niesol jeho batožinu.



**S. Corbinianus a Grimoaldo honorifice excipitur**   
 Grimoald úctivo prijal svätého Korbiniána.

**Sanctus Corbinian' Frisingae populum docet**   
 Svätý Korbinián káže ľudu vo Freisingu.

**Sanct' Corbinian' spiritum sanctissime reddit**   
 Svätý Korbinián veľmi sväto odovzdáva svoju dušu.

**S. Corbiniani reliquiae Frisingam transferuntur**   
 Relikvie svätého Korbiniána sú prenesené do Freisingu.

Referencie
----------

1. 1 2 3   *Archdiocese of Munich and Freising, Germany* [online]. GCatholic, [cit. 2023-07-18]. Dostupné online. (po anglicky)
2. 1 2  STALEY, Tony. *From recluse to missionary. Corbinian faced bear, angry duchess to spread the faith* [online]. www.thecompassnews.org, [cit. 2023-07-18]. Dostupné online. Archivované 2023-07-18 z originálu. (po anglicky)
3. 1 2 3 4 5 6 7 8  GUERRIERO, Elio. *Služobník Boha a ľudstva. Životopis Benedikta XVI.*. 1.. vyd. Trnava : Spolok svätého Vojtecha, 2020. ISBN 978-80-8161-350-0. S. 612.
4. 1 2  WATKINS, Basil. *The Book of Saints. Comprehensive Biographical Dictionary*. 8. vyd. Londýn : Bloomsbury, 2016. ISBN 978-0-567-66414-3. S. 828. (po anglicky)
5. ↑   *Freising | Bavarian Town, Monastery, Cathedral | Britannica* [online]. www.britannica.com, [cit. 2023-07-18]. Dostupné online. (po anglicky)
6. 1 2  LINS, Joseph. *Munich-Freising* [online]. www.newadvent.org, [cit. 2023-07-18]. Dostupné online. (po anglicky)
7. ↑  CNA. *L'Osservatore Romano publishes new Papal coat of arms* [online]. Catholic News Agency, [cit. 2023-07-18]. Dostupné online. (po anglicky)
8. ↑   *Martyrologium Romanum (2004)*. Vatikán : Administrationem Patrimonii Sedis Apostolicae, 2004. Dostupné online. S. 850. (po latinsky)

Pozri aj
--------

* Rímske martyrológium
* Zoznam svätcov Katolíckej cirkvi

Iné projekty
------------

Commons
* Spolupracuj na Commons Commons ponúka multimediálne súbory na tému **Korbinián z Freisingu**

Externé odkazy
--------------

* Helmut Zenz: Heiliger Korbinian im Internet obsahuje galériu obrázkov, časovú os Korbiniánovho života a zdroje v mnohých jazykoch na ďalšie čítanie. (po nemecky)
* Saint Corbinien – Evêque fondateur de l'église en Bavière obsahuje Korbiniánovu hagiografiu a obrázky tapisérií zobrazujúcich jeho životný príbeh (po francúzsky)

Zdroj
-----

*Tento článok je čiastočný alebo úplný preklad článku Corbinian na anglickej Wikipédii.*

Autoritné údaje: * GND: 118715011
* LCCN: no98050924
* NK ČR: xx0102993
* VIAF: 137829555
* WorldCat: lccn-no98050924